'आतंकवाद पर ठोस कदम उठाने तक पाक को मदद नहीं'  
अमेरिका पाक को दी जाने वाली सैन्य मदद तब तक रोके रखेगा जब तक इस्लामाबाद आतंकवाद के खिलाफ लड़ाई में पुरजोर तरीके से शामिल नहीं होता।
अमेरिकी सरकार पाकिस्तान को दी जाने वाली सैन्य मदद तब तक रोक रखेगी जब तक इस्लामाबाद आतंकवाद के खिलाफ लड़ाई में पुरजोर तरीके से शामिल नहीं होता और इस सिलसिले में वाशिंगटन के मुताबिक ठोस कदम नहीं उठाता। अमेरिका के रक्षा विभाग के मुख्यालय पेंटागन के प्रवक्ता कर्नल डेव लैपन ने कहा, सैन्य मदद रोकने का सीधा संबंध पाकिस्तानी सेना की ओर से प्रशिक्षण पर रोक लगाने और कुछ अमेरिकी अधिकारियों को वीजा न जारी करने के फैसलों से है। अगर ये चीजें बदलती हैं तो हम मदद को लेकर अपनी मौजूदा स्थिति में भी बदलाव करेंगे।   पिछले दिनों अमेरिका ने पाकिस्तान को दी जाने वाली 80 करोड़ डॉलर की सैन्य मदद रोक दी। लैपन के मुताबिक, पाकिस्तान को दी जाने वाली सैन्य मदद में विलंब अमेरिकी गठबंधन सहयोग कोष कार्यक्रम के तहत है। इस मदद में उपकरणों से जुड़ी सहायता और पाकिस्तानी सेना के अभियानों के लिए राशि का भुगतान शामिल है। अमेरिका की ओर से जिस सैन्य मदद को रोका गया है, वह इस साल इस्लामाबाद को दी जाने वाली कुल सहायता की एक तिहाई है।